Bylmoordenaar kry 2 keer lewenslank – Plaasmoorde
Mnr. Danie Pienaar, sy dogter, Charmaine, en seun, Frikkie, gister verlig en tevrede buite die rondgaande hof in Vereeniging nadat die moordenaar van mev. Heila Pienaar, hul vrou en ma, lewenslange tronkstraf opgelê is. Foto: Sonja van Buul
'n Jong vrou het gister hier toegekyk terwyl die man wat haar met 'n oopgekapte skedel langs haar ma se lyk gelaat het nadat hy dié ook met 'n byl aangeval het, twee keer lewenslange tronkstraf opgelê word.
Regter David Spilg het Victor Nyezineu (25) vroeër in die rondgaande hof in Vereeniging skuldig bevind aan die moord op mev. Heila Pienaar (42) en poging tot moord op haar dogter, Charmaine (20).
Hy is ook tien jaar tronk toe gestuur weens die roof van R2 000.
Nyezineu het mnr. Danie Pienaar (43) se skrootonderneming in Waldrift op 1 Oktober 2008 met 'n byl binnegestap om te roof en te moor, het die regter bevind.
Charmaine het sowat ses uur lank met 'n oopgekapte skedel langs haar ma se lyk gelê.
Nyezineu, 'n onwettige immigrant van Zimbabwe, is 12 dae later in hegtenis geneem.
Die hof het gehoor hy het as jong seun vee opgepas, maar in 2002 na Suid-Afrika gekom op soek na 'n beter lewe.
Hy was glo in geldnood toe hy verlede jaar ná sy broer se dood na sy tuisland wou gaan om sy ma by te staan.
Adv. Kgomotso Tloane, vir die verdediging, het ter strafversagting aangevoer Nyezineu se wandade sal nie net sy ma verpletter nie, maar kan selfs tot haar dood lei.
Volgens Spilg het Nyezineu vooraf beplan om Charmaine en haar ma te vermoor om te keer dat daar enige getuies van die rooftog is.
Nyezineu het kort-kort sy kop geskud terwyl Spilg hom gevonnis het.
Mnr. Pienaar, sy seun, Frikkie, en Charmaine het gespanne na die vonnisoplegging geluister, maar was sigbaar verlig toe hulle besef Nyezineu gaan baie jare agter tralies deurbring.